b"\n_START_ARTICLE_\nFont terci\xc3\xa0ria\n_START_PARAGRAPH_\nUna font terci\xc3\xa0ria \xc3\xa9s una selecci\xc3\xb3 i compilaci\xc3\xb3 de fonts prim\xc3\xa0ries (material de primera m\xc3\xa0 relatiu a un fenomen) i secund\xc3\xa0ries  (comentaris, an\xc3\xa0lisi i cr\xc3\xadtiques basades en fonts prim\xc3\xa0ries) que permeten apropar-se a un camp del coneixement, com per exemple un llibre de text o manual introductori. Poden ser guies f\xc3\xadsiques o virtuals i formen part de la col\xc2\xb7lecci\xc3\xb3 de refer\xc3\xa8ncia de la biblioteca. Un dels seus objectius \xc3\xa9s facilitar el control i l\xe2\x80\x99acc\xc3\xa9s a tota gamma de repertoris de refer\xc3\xa8ncia.   _NEWLINE_El terme de font terci\xc3\xa0ria va perdent acceptaci\xc3\xb3, a favor del de font secund\xc3\xa0ria refosa. _NEWLINE_Es tracta d\xe2\x80\x99aquelles fonts secund\xc3\xa0ries que s\xe2\x80\x99han ref\xc3\xb3s amb altres, com \xc3\xa9s el cas de les bibliografies de bibliografies i els repertoris. El seu contingut es pren d\xe2\x80\x99altres documents secundaris. _NEWLINE_Hi ha autors que tamb\xc3\xa9 inclouen en aquest grup els documents que s\xc3\xb3n el resultat d\xe2\x80\x99un proc\xc3\xa9s d\xe2\x80\x99elaboraci\xc3\xb3, com ho s\xc3\xb3n les estad\xc3\xadstiques o les enquestes._NEWLINE_Mentre que la distinci\xc3\xb3 entre la font prim\xc3\xa0ria i font secund\xc3\xa0ria \xc3\xa9s essencial en la historiografia, la distinci\xc3\xb3 entre les fonts d\xe2\x80\x99evid\xc3\xa8ncia i les fonts terci\xc3\xa0ries \xc3\xa9s m\xc3\xa9s superficial. _NEWLINE_Sovint la distinci\xc3\xb3 entre font secund\xc3\xa0ria i terci\xc3\xa0ria dep\xc3\xa8n del lloc de publicaci\xc3\xb3 o \xc3\xbas que se'n faci. Per exemple, una tesi doctoral recopila molta informaci\xc3\xb3 de diverses fonts prim\xc3\xa0ries i secund\xc3\xa0ries, per\xc3\xb2 no se sol considerar font terci\xc3\xa0ria, per l'\xc3\xbas relacionat amb la recerca. D'altra banda una enciclop\xc3\xa8dia acostuma a ser una font secund\xc3\xa0ria per\xc3\xb2 una escolar se sol considerar font terci\xc3\xa0ria, igual que els llibres de curiositats o fets destacats._NEWLINE_La utilitzaci\xc3\xb3 d\xe2\x80\x99aquest tipus de font t\xc3\xa9 una s\xc3\xa8rie d'avantatges, com per exemple el fet de recopilar fonts especialitzades. Tamb\xc3\xa9 posseeix desavantatges com ara b\xc3\xa9 la desactualitzaci\xc3\xb3._NEWLINE_En general, totes les fonts d\xe2\x80\x99informaci\xc3\xb3, siguin del tipus que siguin, s\xc3\xb3n necess\xc3\xa0ries, ja que la necessitat d\xe2\x80\x99informaci\xc3\xb3 forma part de la vida di\xc3\xa0ria. Tanmateix, els ciutadans esperen que la biblioteca els hi proporcioni la informaci\xc3\xb3 de qualitat que ells no poden o no saben trobar.\n_START_SECTION_\nExemples\n_START_PARAGRAPH_\nExemples t\xc3\xadpics de fonts terci\xc3\xa0ries s\xc3\xb3n les bibliografies, cat\xc3\xa0legs de biblioteca, directoris, llistes de lectures i articles sobre enquestes. Les enciclop\xc3\xa8dies i els llibres de text s\xc3\xb3n exemples de peces que recullen tant fonts secund\xc3\xa0ries i terci\xc3\xa0ries, donant per una banda comentaris i an\xc3\xa0lisi i per l\xe2\x80\x99altre tractant de proporcionar una visi\xc3\xb3 resumida del material disponible sobre la mat\xc3\xa8ria. Per exemple, els llargs articles de l\xe2\x80\x99enciclop\xc3\xa8dia Brit\xc3\xa0nica constitueixen la classe de material anal\xc3\xadtic de les fonts secund\xc3\xa0ries, mentre que tamb\xc3\xa9 tracten de proporcionar una cobertura completa associada a les fonts terci\xc3\xa0ries._NEWLINE_Altres fonts terci\xc3\xa0ries s\xc3\xb3n els compendis, les guies tur\xc3\xadstiques o algunes ressenyes."